‘ธุรกิจตจว.’จ่อเข้าตลาดดีเดย์ปีหน้า
โครงการหุ้นใหม่ความภูมิใจของจังหวัดคึก 104 บริษัท กว่า 10 จังหวัด อบรมพัฒนาจ่อเข้าตลาดหุ้นปีหน้า
20 ส.ค. 2555

โครงการหุ้นใหม่ความภูมิใจของจังหวัดคึก 104 บริษัท กว่า 10 จังหวัด อบรมพัฒนาจ่อเข้าตลาดหุ้นปีหน้า
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยความคืบหน้าโครงการหุ้นใหม่ความภูมิใจของจังหวัด ว่า ขณะนี้มี 104 บริษัทจากกว่า 10 จังหวัด สนใจเข้ารับการพัฒนาและอบรมเพื่อเตรียมตัวเข้าจดทะเบียนในตลาดหุ้นไทย โดยคาดว่าจะทยอยเข้าจดทะเบียนได้ในปีหน้าเป็นต้นไป
ทั้งนี้ ในจำนวนนี้มีบริษัทผลิตเฟอร์นิเจอร์ที่ทันสมัยที่สุด 1 ใน 7 ของโลก ผลิตป้อนแบรนด์ดังที่มีชื่อเสียงของโลก รวมถึงบริษัทแพ็กเกจจิงด้วย
นอกจากนั้น เร็วๆ นี้ ก.ล.ต.ยังร่วมกับบริษัทจัดอันดับความน่าเชื่อถือเพื่อลดค่าธรรมเนียมในการจัดอันดับเครดิตหุ้นกู้ปี 2556 ให้ธุรกิจขนาดกลางและขนาดเล็ก (SMEs) ที่มีขนาดทรัพย์สินต่ำกว่า 2,000 ล้านบาท
นายวรพล กล่าวว่า จะหารือกับสมาคมตลาดตราสารหนี้ไทย เพื่อให้มีกระดานซื้อขายหุ้นกู้ SMEs
โครงการหุ้นใหม่ความภูมิใจของจังหวัดหรือยุทธศาสตร์เกื้อหนุนธุรกิจทุกระดับในภูมิภาคและการจัดเครดิตหุ้นกู้นี้เป็น 2 ใน 10 ยุทธศาสตร์ของ ก.ล.ต.ยุทธศาสตร์ที่เหลือคือ 
กองทุนโครงสร้างพื้นฐาน โฮลดิ้ง คอมพานี พ.ร.บ.ควบรวมกิจการ กองทรัสต์เพื่อลงทุนในอสังหาริมทรัพย์ ให้ความรู้ทางการเงินแก่ผู้ลงทุน ยกความสามารถของตัวกลางทางการเงินยกระดับตลาดทุนอาเซียน และเชื่อมโยงตลาดทุนอาเซียน